Schutzstaffel

Le Schutzstaffel o SS (pronunsa  ; letaralmente «scuadre de protesion» o «scuadre de salvaguàrdia»), i zera na organizasion paramiłitare del Partio Nasionalsociałista Todesco (NSDAP) creae inte ła Zermània nazista che, col s-ciopo de ła Seconda guera mondiałe, łe ghea tacà oparare in tuta l'Eoropa ocupada dai todeschi.

El nùcleo de l'organizasion el zera nasesto a Mònaco co nome de Saal-Schutz, e ła zera formada da vołontari del NSDAP doparà cofà servìsio de seguresa inte el ndar de łe reunion de partio a Monaco. Inte el 1925, Heinrich Himmler el se ghea unio a l'unità, che inte el contenpo ła zera stada reformada e ła gaveva asumesto el so nome definitivo. Soto de ła so diresion (dal 1929 al 1945) ła zera cresesta da na picenina formasion paramiłitare a una de łe organizasion pì potenti de ła Zermània nazista. Dal 1929 finmente al croło del rezime inte el 1945, łe SS łe zera stae ła prinsipałe organizasion de seguresa, supervizion e controło inte l'interior de ła Zermània e de l'Eoropa ocupada.

I du prinsipałi grupi costitutivi łe zera łe Allgemeine-SS ("SS zenerałi") e Waffen-SS ("SS conbatenti"); łe Allgemeine łe zera responsàbiłi de l'atuasion de ła pułìtega rasiałe de ła Zermània nazista e de ła represion pułìtega, mentre che łe Waffen-SS łe constava in unità de conbatimento inte l'interior de l'ezèrsito nazista. Un terso conponente formativo de łe SS, l'SS-Totenkopfverbände (SS-TV), łe zestiva i canpi de consentramento e de stermìnio. Altre sudivizion de łe SS łe includea ła Gestapo e ła Sicherheitsdienst (SD), branche połisiesche incargae soratuto de conbàtare i opozitori efetivi, potensiałi o presumesti del stato nazista, de neutrałizar ogni opozision, de téndar el pòpoło todesco inpedindo in Zermània e inte i teritori ocupai el spandimento de calsìase forma de rezistensa, e de portar dati de intelligence ai vèrtazi pułìteghi e miłitari.

Le SS łe zera l'organizasion diretamente inplicada inte l'organizar e réndar oparativo ogni parte de l'Olocàusto, in cołaborasion co ła Wehrmacht, gràsie a ła cuała i zera stai copai intrà łe 15 e łe 17 milioni de persone, intrà sti cuà 6 milioni de ebrei. I menbri de tute łe so fiłiałi i se ga fazesto responsàbiłi de crìmeni de guera e crìmeni contro de l'umanità inte el ndar de del secondo conflito mondiałe, ma anca partesipare ativamente al despojamento dei beni de łe vìteme de l'Olocàusto, e al sfrutamento s-ciavìstego dei prezonieri dei canpi de consentramento. Dopo de ła sconfizesta de ła Zermània nazista, łe SS e el NSDAP i zera stai zudegai dal Tribunałe Miłitare Internasionałe de Norinberga cofà organizasion crimenałi; Ernst Kaltenbrunner, el cao supremo de łe SS supèrstiti, el ze sta reconosesto colpévoło de crìmeni contro de l'umanità inte el ndar dei procedimenti de Norinberga e inpicà inte el 1946, mentre Himmler el zera moresto suicida poco dopo de ła catura da parte de l'ezèrsito britànego.

 Notasion 

Altri projeti

 Linganbi foresti 

Categoria:Istòria de ła Zermània